Ahvenanmaa ei aio ottaa vastaan Suomeen saapuvia turvapaikanhakijoita. Ahvenanmaan poliisimestari Maria Hoikkala kertoo, että syy on yksinkertainen.

Jos joku ilmoittaa hakevansa turvapaikkaa, niin toki me järjestämme hänelle hätämajoituksen. Maria Hoikkala

– Ulkomaalaisia koskevat asiat kuuluvat valtakunnan toimivaltaan. Ahvenanmaalla on itsehallinto, jonka toimivalta ei koske tällaisia asioita.

Hoikkala täsmentää, että Ahvenanmaalla ei ole esimerkiksi maahanmuuttovirastoa.

– Vaikka haluaisimme avata tänne vastaanottokeskuksen, niin emme voi sitä tehdä ilman valtakunnan viranomaisten läsnäoloa.

Turvapaikanhakijat ensimmäisellä laivalla Turkuun

Poliisimestari Maria Hoikkala kertoo, että Ahvenanmaa ei silti täysin käännä selkäänsä turvapaikanhakijoille.

– Jos tänne joku tulee ja ilmoittaa hakevansa turvapaikkaa, niin toki me järjestämme hänelle hätämajoituksen ja teemme turvapaikanhakuun liittyvät ensitoimenpiteet täällä.

Ahvenanmaalla järjestettävä hätämajoitus on kuitenkin vain tilapäinen ratkaisu.

– Lähetämme kaikki turvapaikanhakijat käytännössä ensimmäisellä mahdollisella laivalla Turkuun SPR:n vastaanottokeskuksen hoidettavaksi.

A2: Pakolaisilta tiistaina 6.10. klo 21.00 alkaen, TV2. Voit katsoa lähetyksen myös suorana Yle Areenassa.